### NN 130/2025 (17.10.2025.), Presuda Visokog upravnog suda Republike Hrvatske poslovni broj: Usoz-23/2025-4 od 29. rujna 2025.

VISOKI UPRAVNI SUD REPUBLIKE HRVATSKE

1901

PRESUDA

Visoki upravni sud Republike Hrvatske u vijeću sastavljenom od sutkinja toga suda Jelene Rajić, predsjednice vijeća, Ljiljane Karlovčan-Đurović, Gordane Marušić-Babić, Radmile Bolanča Vuković i mr. sc. Inge Vezmar Barlek članica vijeća, uz sudjelovanje više sudske savjetnice Ane Matacin, zapisničarke, u postupku ocjene zakonitosti općeg akta pokrenutom u povodu zahtjeva 1. ZNZ, OIB: [osobni identifikacijski broj], [adresa] i 2. HB, OIB: [osobni identifikacijski broj], [adresa] koje zastupa opunomoćenik Predrag Jovanić, odvjetnik u Labinu, na sjednici vijeća održanoj 29. rujna 2025.

presudio je

Ukida se članak 1. Odluke o izmjenama i dopunama Odluke o nerazvrstanim cestama na području Grada Labina, klasa: 021/-05-21-01/19, urbroj: 144/01-01-21-1, od 18. ožujka 2021. (»Službeni glasnik grada Labina«, 2/21.) u dijelu Popisa nerazvrstanih cesta koji glasi:

»NC.12.04.01. NC.12.04 RIPENDA – LADINI RIPENDA – LADINI 69 3,00 m RIPENDA RIPENDA«

Obrazloženje

1. Podnositelji zahtjeva navode da je na temelju Odluke Gradskog vijeća Grada Labina o nerazvrstanim cestama na području Grada Labina, klasa: 021/-05/15-01/6, urbroj: 2144/01-15-1, od 18. veljače 2015., Odluke o izmjenama i dopunama Odluke o nerazvrstanim cestama na području Grada Labina, klasa: 021/-05-21-01/19, urbroj: 144/01-01-21-1, od 18. ožujka 2021., Odluke o izmjenama i dopunama Odluke o nerazvrstanim cestama na području Grada Labina, klasa: 024/-03/24-03/86, urbroj: 2163-4-01-24-1, od 02. listopada 2024., Popisa nerazvrstanih cesta na području Grada Labina, objavljenog u »Službenim novinama Grada Labina«, broj 2, od 24. ožujka 2021., u zemljišnoknjižnom predmetu Općinskog suda u Pazinu, zemljišnoknjižni odjel Labin, broj Z-332/2025 od 14. siječnja 2025., poništena k.č. br. [katastarska čestica], pašnjak sa 269 m², k.o. Ripenda (do tada u suvlasništvu podnositelja zahtjeva), te je ista pripojena novooformljenoj k.č.br. [katastarska čestica], NC.12.04.01. RIPENDA – LABIN, nerazvrstana cesta, površine 271 m², z.k.ul. [broj ZK uloška], k.o. [katastarska općina]. Ukazuju da je Odluka o nerazvrstanim cestama, kao i njezine izmjene, donesena s osnova odredbi članka 107. i 109. Zakona o cestama, odredbi članka 48. st. 1. t. 7. Zakona o lokalnoj i područnoj (regionalnoj) samoupravi, odnosno s osnova odredbi članka 31. Statuta Grada Labina, a koje odredbe ne daju ovlaštenje donositelju da uređuje pitanja vezana za utvrđivanje-određivanje i stjecanje nekretnina koje predstavljaju nerazvrstane ceste. Ističu kako predmetna nekretnina nikada nije korištena za promet vozilima, odnosno ista je oduvijek korištena, za potrebe njezinih suvlasnika-ovdje podnositelja zahtjeva, za pristup njihovim nekretninama (provoz, odvoz stoke, kućnih potrepština i sl.) odnosno predmetni prolaz-cesta ne povezuje nikakva naselja niti bilo kakve objekte na tom području. Provedbom predmetne Odluke o nerazvrstanim cestama Grada Labina, na nedopušten način oduzeto je njihovo pravo (su)vlasništva na k.č. br. [katastarska čestica], pašnjak sa 269 m², k.o. [katastarska općina].

2. Odgovarajućom primjenom članka 48. Zakona o upravnim sporovima (»Narodne novine«, broj: 36/24. – dalje u tekstu: ZUS), sud je pozvao donositelja Odluke da se očituje o zahtjevu, međutim donositelj tijekom postupka nije dostavio očitovanje.

3. Predmet ovog postupka ocjena je zakonitosti Odluke Gradskog vijeća Grada Labina o nerazvrstanim cestama na području Grada Labina, klasa: 021/-05/15-01/6, urbroj: 2144/01-15-1, od 18. veljače 2015. (»Službene novine Grada Labina«, broj: 4/15. – dalje u tekstu: Odluka) koja je donesena na sjednici vijeća 18. veljače 2015., Odluke o izmjenama i dopunama Odluke o nerazvrstanim cestama na području Grada Labina, klasa: 021/-05-21-01/19, urbroj: 144/01-01-21-1, od 18. ožujka 2021. (»Službene novine Grada Labina«, broj: 2/21. – dalje u tekstu Odluka/21) koja je donesena na sjednici vijeća 18. ožujka 2021. i Odluke o izmjenama i dopunama Odluke o nerazvrstanim cestama na području Grada Labina, klasa: 024/-03/24-03/86, urbroj: 2163-4-01-24-1, od 2. listopada 2024. (»Službene novine Grada Labina«, broj: 12/24. – dalje u tekstu Odluka/24) koja je donesena na sjednici vijeća 2. listopada 2024.

4. Zahtjev je osnovan.

5. Osporena Odluka o nerazvrstanim cestama na području Grada Labina donesena je na temelju odredbe članka 107. i 109. Zakona o cestama (»Narodne novine« broj 84/11., 22/13., 54/13., 148/13., 92/14. i 110/19. – dalje u tekstu: ZoC) i članka 31. Statuta Grada Labina (»Službene novine Grada Labina«, broj: 90/09., 9/10., 8/13., 3/16., 2/18., 5/19., 2/20. i 1/21. – dalje u tekstu: Statut) dok su Odluke o izmjenama i dopunama Odluke o nerazvrstanim cestama donesene na temelju odredbe članka 107., 109. i 131. ZoC i članka 31. Statuta.

6. Kako članak 107. stavak 3. ZoC-a daje ovlaštenje predstavničkom tijelu jedinice lokalne samouprave za donošenje općeg akta kojim se utvrđuje popis nerazvrstanih cesta na svom području, Sud utvrđuje da je u konkretnom slučaju Odluka o nerazvrstanim cestama kao i njezine izmjene utemeljena na valjanoj pravnoj osnovi, slijedom čega navodi podnositelja o nevaljanoj pravnoj osnovi osporenog akta nisu osnovani.

7. Odredba članka 5. stavak 2. Odluke glasi:

Popis nerazvrstanih cesta utvrđuje gradonačelnik posebnom Odlukom.

7.1. Odredba članka 1. Odluke/21 glasi:

U članku 5. Odluke o nerazvrstanim cestama (»Službene novine Grada Labina«, broj 4/15., u daljnjem tekstu: Odluka), stavak 2. mijenja se i glasi: »Nerazvrstane ceste na području Grada Labina utvrđene su u Popisu nerazvrstanih cesta na području Grada Labina, koji je priložen ovoj Odluci i čini njezin sastavni dio.«

7.2. Popis nerazvrstanih cesta, u dijelu koji je osporen u ovom postupku, glasi:

NC.12.04.01. NC.12.04 RIPENDA – LADINI RIPENDA – LADINI 69 3,00 m RIPENDA RIPENDA

8. Podnositelji zahtjeva osporavaju zakonitost određivanja konkretne površine kao dijela nerazvrstane ceste, tvrdeći, među ostalim, da se predmetna nekretnina na dan stupanja na snagu ZoC-a nije koristila za promet vozila odnosno nije bila pristupačna većem broju korisnika već se koristila za potrebe njezinih suvlasnika – ovdje podnositelja zahtjeva.

9. Članak 98. stavak 1. ZoC-a definira nerazvrstane ceste kao ceste koje se koriste za promet vozilima i koje svatko može slobodno koristiti na način i pod uvjetima određenim tim Zakonom i drugim propisima, a koje nisu razvrstane kao javne ceste u smislu ZoC-a, i to posebice:

– ceste koje su na području gradova s više od 35.000 stanovnika te gradova koji su sjedišta županija bile razvrstane u javne ceste Odlukom o razvrstavanju javnih cesta u državne ceste, županijske ceste i lokalne ceste (»Narodne novine«, 54/08., 122/08., 13/09., 104/09. i 17/10.),

– ceste koje povezuju naselja,

– ceste koje povezuju područja unutar gradova i naselja,

– terminali i okretišta vozila javnog prijevoza,

– pristupne ceste do stambenih, poslovnih, gospodarskih i drugih građevina,

– druge ceste na području naselja i gradova.

9.1. Članak 100. ZoC-a propisuje da nerazvrstanu cestu čine:

– cestovna građevina (donji stroj, kolnička konstrukcija, sustav za odvodnju atmosferskih voda s nerazvrstane ceste, drenaže, most, vijadukt, podvožnjak, nadvožnjak, propust, tunel, galerija, potporni i obložni zid, pothodnik, nathodnik i slično), nogostup, biciklističke staze te sve prometne i druge površine na pripadajućem zemljištu (zelene površine, ugibališta, parkirališta, okretišta, stajališta javnog prijevoza i slično),

– građevna čestica, odnosno cestovno zemljište u površini koju čine površina zemljišta na kojoj prema projektu treba izgraditi ili je izgrađena cestovna građevina, površina zemljišnog pojasa te površina zemljišta na kojima su prema projektu ceste izgrađene ili se trebaju izgraditi građevine za potrebe održavanja ceste i pružanja usluga vozačima i putnicima (objekti za održavanje cesta, upravljanje i nadzor prometa, benzinske postaje, servisi i drugo),

– zemljišni pojas s obiju strana ceste potreban za nesmetano održavanje ceste širine prema projektu ceste,

– prometna signalizacija (okomita, vodoravna i svjetlosna) i oprema za upravljanje i nadzor prometa,

– javna rasvjeta i oprema ceste (odbojnici i zaštitne ograde, uređaji za zaštitu od buke, uređaji za naplatu parkiranja i slično).

9.2. Člankom 131. stavkom 1. ZoC-a propisano je da ceste koje se na dan stupanja na snagu ZoC-a (28. srpnja 2011.) koriste za promet vozila po bilo kojoj osnovi i koje su pristupačne većem broju korisnika, a koje nisu razvrstane kao javne ceste u smislu ZoC-a, postaju nerazvrstane ceste.

9.3. Prema stavku 4. članka 131. ZoC-a, nerazvrstane ceste izgrađene do dana stupanja na snagu ZoC-a koje nisu evidentirane u katastru ili nije evidentirano njihovo stvarno stanje, evidentiraju se u katastru na temelju geodetskog elaborata izvedenog stanja nerazvrstane ceste, a koji pribavlja i nadležnom tijelu za katastar dostavlja jedinica lokalne samouprave, odnosno pravna osoba koja je ovlaštena upravljati nerazvrstanom cestom sukladno propisima iz članka 107. ZoC-a i rješenja nadležnog zemljišnoknjižnog suda o provedbi prijavnog lista.

10. Iz povijesnog zemljišnoknjižnog izvatka Općinskog suda u Pazinu, Zemljišnoknjižnog odjela Labin proizlazi da je čkbr. [katastarska čestica] k.o. [katastarska općina] NC.12.04.01. RIPENDA – LABINI, nerazvrstana cesta od 271 m² u vlasništvu Grada Labina nastala od površine poništene čkbr [katastarska čestica] k.o. [katastarska općina], a sve na temelju prijavnog lista ZK klasa: 932-06/2024-02/703 od 8. siječnja 2025., kopije katastarskog plana spp od 20. prosinca 2024., kopije katastarskog plana PNS od 20. prosinca 2024., skice izmjere od 20. prosinca 2024., Odluke o nerazvrstanim cestama na području Grada Labina, očitovanja nositelja prava nerazvrstane ceste te odredbe člana 102. stavka 2. i članka 131 ZoC.

10.1. Uvidom u sada utrnuti zk izvadak Općinskog suda u Pazinu, Zemljišnoknjižnog odjela Labin za čkbr. [katastarska čestica] k.o. [katastarska općina] utvrđeno je da su kao suvlasnici bili upisani ovdje podnositelji zahtjeva.

11. Uvidom u digitalnu ortofoto kartu iz 2011. godine te Google kartu predmetne nekretnine i okolnog područja utvrđeno je da je riječ o površini (makadamu) koja s jedne strane graniči s šumom ili se preklapa sa šumom, a s druge strane s tri obiteljske kuće.

12. Imajući u vidu pasivnost donositelja akta koji nije ni odgovorio na podnesen zahtjev, a s obzirom na to da iz dokumentacije u spisu sa sigurnošću ne proizlazi da je riječ o cesti koja se na dan stupanja na snagu ZoC-a koristila za promet vozila i koja je bila pristupačna većem broju korisnika, Sud utvrđuje da sporna nekretnina (za sada) ne udovoljava uvjetima propisanim člankom 131. stavkom 1. ZoC-a da bi se mogla smatrati nerazvrstanom cestom koja je kao takva postojala na dan stupanja na snagu ZoC-a. Stoga osporavani dio Popisa nerazvrstanih cesta kao dio Odluke/21, u dijelu koji se odnosi na k.č. br. NC.12.04.01 RIPENDA – LADINI, nije suglasan sa Zakonom.

13. Stoga je, na temelju članka 162. stavka 3. ZUS-a, odlučeno kao u izreci.

14. Ukinuti dio Odluke prestaje važiti danom objave ove presude u »Narodnim novinama« (članak 162. stavak 4. ZUS-a).

Poslovni broj: Usoz-23/2025-4
 Zagreb, 29. rujna 2025.

Predsjednica vijeća
 Jelena Rajić, v. r.